**Elektroninė cigaretė, el. cigaretė, e-cigaretė** – į cigaretę panašus elektroninis inhaliatorius, kuris išgarina nikotino turintį tirpalą, kuris paskui įkvepiamas. Juo galima vartoti nikotiną kartu neįkvepiant kitų įprastinės cigaretės dūmuose esančių kenksmingų medžiagų.

Naudojimo tikslas
-----------------

Elektroninė cigaretė sukurta palyginus su įprastine saugesniam nikotino vartojimui ir skirta tiems, kurie jau rūko ir nesugeba mesti. Tačiau nepaisant šio pradinio tikslo, elektroninės cigaretės taip pat masiškai plinta tarp jaunų nerūkančių. Šiam plitimui stabdyti valstybės priima įvairus apribojimus.

Dauguma elektroninių cigarečių turi nikotino, kuris yra narkotikas, prie kurio priprantama. Nikotinas kenksmingas, todėl visai nerūkyti (ar mesti) yra sveikatai saugesnė alternatyva. Paaugliai, širdies problemų turintys žmonės, nėščiosios neturėtų rūkyti nei paprastų, nei elektroninių cigarečių. Tai pripažįsta ir patys tokių cigarečių gamintojai.

Tačiau įprastinėje cigaretėje, degant tabako lapams (iki 800° temperatūroje) susidaro daug kitų labai kenksmingų medžiagų. Ne mažiau kaip 100 iš jų žinomai sukelia vėžį ir širdies ligas. Nikotino poreikiui patenkinti jos nereikalingos, todėl rūkančiam žmogui kuris nesugeba mesti elektroninė cigaretė yra mažiau kenksminga alternatyva. Nikotinas nėra vienintelė su rūkymu susijusių ligų priežastis. Tačiau yra pavojus jog e-cigarečių daroma žala (pirmiausia įtraukiant nerūkančius ir neskatinant iš tiesų mesti) gali viršyti visą jų padidinto saugumo teikiamą naudą.

Istorija
--------

Šiandienines rinkoje išplitusias elektronines cigaretes 2003 m. išrado kinų farmacininkas Hon Lik, kurio tėvas mirė nuo plaučių vėžio dėl rūkymo. Jis sugalvojo kaitinti nikotino ir propilenglikolio tirpalą, sukuriant garus, kuriuos galima įkvėpti ir taip tiekti nikotiną į kraują per plaučius. Šis išradimas padėjo sukurti elektronines cigaretes.

Prietaisas pirmą kartą pasirodė rinkoje 2004 m. Kinijoje kaip priemonė pakeičianti įprastas tabako cigaretes. 2006 m. jas buvo galima naudoti Jungtinėje Karalystėje bei JAV.

Cigarečių rūšys
---------------

Elektroninė cigaretė yra sudaryta iš trijų arba dviejų dalių: maitinimo elemento, kaitiklio ir kapsulės, kurioje yra nikotino tirpalas; arba iš baterijos ir kartomaizerio (kaitiklio kartu su kapsule bei skysčiu).

Galima trijų dalių e-cigaretė (kuriai vartotojas pats gali keisti pasibaigusį skystį, sugedusius kaitiklius bei kapsules) ir dviejų dalių (kurioje daug komponentų vienkartiniai). Dviejų dalių cigaretė daugiau rūkant brangesnė bet jos kokybė, laikoma, geresnė.

Cigaretėje gali būti naudojamas arba sintetinis nikotinas, arba tabako lapų ekstraktas kuris nedeginamas, tik pašildomas. Tabako lapuose yra pakankamai nikotino, todėl papildomai pridėti jo nebūtina. Net ir gamintojų abi cigarečių rūšys rekomenduojamos tik suaugusiems rūkoriams, kurie nesugeba mesti.

Aromatai
--------

Skirtingo nuo įprastinės, elektroninei cigaretei nesunku suteikti įvairus aromatus: mėtos, vanilės, kavos, vyšnių ir t. t. Tokie aromatai yra labiausiai patrauklūs 12–17 metų paaugliams. Aromatiškos cigaretės pirmiausia plinta tarp jaunų nerūkančių. Todėl siekama apriboti prekybą tik tradicinio tabako aromato cigaretėmis. 2020 m. tokie apribojimai įsigaliojo JAV, o 2022 m. ir Lietuvoje. Elektroninės cigaretės taip pat neturi atrodyti kaip kažkokie vaikams tinkami gaminiai.

Poveikis aplinkiniams
---------------------

Rūkantis elektroninę cigaretę į savo aplinką išskiria gerokai (apie dešimt kartų) mažiau įvairių kenksmingų medžiagų. Išskiriami garai, ne dūmai. Tačiau, nors ir mažiau, šiuose garuose visgi esama sveikatai kenkiančių junginių, kancerogenų. Panašiai kaip ir paprastą, tokią cigaretę nėra etiška rūkyti tarp su rūkymu ir cigaretėmis prasidėti nenorinčių žmonių.

Pagrindinės dalys
-----------------

E-cigaretės sandara
**Kaitiklis** yra sudarytas iš mažos nichromo vielos ritės, per kurią tekanti elektros srovę iš baterijos šildo skystį, ateinantį iš kapsulės ir jį išgarina. Taip sukuriami dūmus primenantys garai.

**Kapsulė** – tai nedidelis plastikinis konteineris su angomis kiekviename gale, kuris tarnauja kaip skysčio rezervuaras, bei kandiklis. Jis leidžia skysčiui tekėti į kaitiklį ir po to susidariusius garus nukreipia į vartotojo burną be jokio skysčio pratekėjimo.

**Maitinimo elementas** – tai paprastai yra 3,7 voltų įkraunamas ličio jonų akumuliatorius, didžiausia elektroninės cigaretės dalis.

**E-skystis** – tirpalas, kuris yra dažniausiai sudarytas iš propileno glikolio (PG) arba augalinio glicerino (VG), arba makrogolio 400 (PEG400) bei nikotino. Būna įvairių skonių. Dažnai parduodami buteliukuose arba jau užpildytuose vienkartiniuose kartomaizeriuose. Nikotino koncentracijos žymėjimas priklauso nuo gamintojų. Naudojamas „mg/ml" ženklinimas, kuris dažnai trumpinamas į paprastą „mg".

Išnašos
-------

1. 1 2 3 4 5  Moira Gilchrist (2019). Top 15 myths about smoke-free alternatives: Frequently asked questions (Phillip Morris atsakymai į klausimus).
2. 1 2  FDA finalizes enforcement policy on unauthorized flavored cartridge-based e-cigarettes that appeal to children, including fruit and mint. FDA news release.
3. ↑  Moira Gilchrist (2019). The problem with burning. ]
4. ↑  CDC. „Electronic Cigarettes". *cdc.gov*. Nuoroda tikrinta 2017-09-20.
5. ↑  McNeill, A. (2015 m. rugpjūčio mėn.). „E-cigarettes: an evidence update A report commissioned by Public Health England" (PDF). *gov.uk*. UK: Public Health England. pp. 77–78.
6. ↑  Glasser, AM; Collins, L; Pearson, JL; Abudayyeh, H; Niaura, RS; Abrams, DB; Villanti, AC (2017 m. vasario mėn.). „Overview of Electronic Nicotine Delivery Systems: A Systematic Review". *American journal of preventive medicine*. **52** (2): e33–e66. doi:10.1016/j.amepre.2016.10.036. PMC 5253272. PMID 27914771.
7. ↑  Golub, Justin S.; Samy, Ravi N. (2015). „Preventing or reducing smoking-related complications in otologic and neurotologic surgery". *Current Opinion in Otolaryngology & Head and Neck Surgery*. **23** (5): 334–340. doi:10.1097/MOO.0000000000000184. ISSN 1068-9508. PMID 26339963.
8. 1 2 3  Franck, C. Filion, K. B. Kimmelman, J. Grad, R. & Eisenberg, M. J. (2016). Ethical considerations of e-cigarette use for tobacco harm reduction. Respiratory research, 17(1), 53.
9. ↑  „E-cigarette History". Consumer Advocates for Smoke-free Alternatives Association. Suarchyvuotas originalas 2016-08-17. Nuoroda tikrinta 2018-01-31.
10. ↑  „Dedamas taškas: Seimas uždraudė elektronines cigaretes su skoniais". *LRT*. 2022-01-18. Nuoroda tikrinta 2022-06-11.


|  |  |
| --- | --- |
|  | **Vikiteka: Elektroninė cigaretė** – vaizdinė ir garsinė medžiaga  |